1)

Tekstu no 92. līdz 94. pantam aizstāj ar šādu tekstu: “92. pants Konkursa procedūras uzsākšana 1. Saskaņā ar procedūru, kas noteikta Regulas (EK) Nr. 1493/1999 75. pantā, Komisija ik ceturksni var uzsākt vienu vai vairākas konkursa procedūras attiecībā uz spirtu, kas Kopienā izmantojams tikai degvielas sektorā kā bioetanols. Šo konkursa procedūru sakarā izsolītā spirta daudzumi nedrīkst pārsniegt 700 000 hektolitru 100 % spirta katrā no šīm konkursa procedūrām. 2. Spirtu piešķir Kopienā reģistrētiem uzņēmumiem, un šis spirts ir jāizmanto degvielas sektorā. Šajā nolūkā dalībvalstis apstiprina uzņēmumus, kurus tās atzīst par tiesīgiem un kuri ir iesnieguši pieteikumu kopā ar šādiem pamatojuma dokumentiem: a) uzņēmuma deklarācija, kurā norādīts, ka šis uzņēmums spēj izmantot vismaz 50 000 hl spirta gadā; b) uzņēmuma reģistrācijas vieta; c) reģistrācijas vieta un to iekārtu plānu eksemplārs, kurās notiek spirta pārstrāde, norādot šo iekārtu pārstrādes jaudu gadā; d) attiecīgo dalībvalsts iestāžu izsniegtas atļaujas eksemplārs, ar kuru ir atļauta šo iekārtu darbība; un e) attiecībā uz visiem galapircējiem dalībvalsts iestāžu dokumenti, kas apliecina, ka galapircējs izmanto spirtu tikai bioetanola ražošanai un ka bioetanolu izmantos tikai degvielas sektorā. 3. Dalībvalsts apstiprinājums ir derīgs visā Kopienas teritorijā. 4. Šajā regulā par apstiprinātiem uzņēmumiem tiek uzskatīti uzņēmumi, kurus Komisija ir apstiprinājusi līdz 2005. gada 1. martam. 5. Dalībvalstis informē Komisiju par katru jaunu apstiprināšanas gadījumu vai par šāda apstiprinājuma atsaukšanu. 6. Komisija regulāri publicē dalībvalstu apstiprināto uzņēmumu sarakstu. 93. pants Paziņojums par konkursa procedūru Paziņojumu par konkursu publicē Eiropas Savienības Oficiālajā Vēstnesī. Šajā paziņojumā jānorāda: a) īpašie konkursa noteikumi, kā arī attiecīgo intervences iestāžu nosaukumi un adreses; b) spirta daudzums, kas izteikts hektolitros 100 % spirta, uz ko attiecas šī konkursa procedūra; c) partijas; d) samaksas nosacījumi; e) paraugu ņemšanas formalitātes; f) dalības garantijas summa, kas minēta 94. panta 4. punktā, un izpildes garantijas summa, kas minēta 94.c panta 3. punktā. 94. pants Nosacījumi attiecībā uz piedāvājumiem 1. Pretendenti var iesniegt tikai vienu piedāvājumu katrai piešķirtai partijai. Ja pretendents iesniedz vairāk nekā vienu piedāvājumu katrai partijai, nepieņem nevienu no šiem piedāvājumiem. 2. Lai piedāvājumus atzītu par piemērotiem izskatīšanai, tajos jānorāda piešķirtā spirta galīgais galamērķis un jāietver pretendenta apsolījums ievērot šo galamērķi. 3. Piedāvājumi jāiesniedz attiecīgās dalībvalsts intervences iestādei vēlākais līdz plkst. 12 dienā (pēc Briseles laika) piedāvājumu iesniegšanas termiņa beigu datumā, kas norādīts paziņojumā par uzaicinājumu uz konkursu. 4. Piedāvājumi ir derīgi tikai tad, ja līdz piedāvājumu iesniegšanas termiņa beigu datumam ir iesniegts pierādījums par to, ka attiecīgajai intervences iestādei ir iesniegta dalības garantijas summa četru euro apmērā par hektolitru 100 % spirta, ko iemaksā par visu pārdodamo daudzumu. Lai izpildītu šo prasību, attiecīgās intervences iestādes nekavējoties izsniedz pretendentiem apstiprinājumu, apliecinot, ka piedāvājuma drošības nauda ir iesniegta par daudzumiem, par kuriem atbild katra intervences iestāde. 5. Attiecībā uz dalības garantijas summu primārās prasības Regulas (EEK) Nr. 2220/85 20. panta nozīmē ir, ka piedāvājumus neatceļ pēc to iesniegšanas beigu datuma un izpildes garantijas sagatavošanas. 94.a pants Paziņojumi attiecībā uz piedāvājumiem Divu dienu laikā pēc piedāvājumu iesniegšanas beigu datuma attiecīgā intervences iestāde nosūta Komisijai attiecībā uz katru iesniegto piedāvājumu anonīmu sarakstu, norādot: a) piedāvātās cenas; b) pieprasīto partiju; c) spirta galīgo galamērķi. 94.b pants Piedāvājumu izvēle 1. Ņemot vērā iesniegtos piedāvājumus, Komisija saskaņā ar Regulas (EK) Nr. 1493/1999 75. panta 2. punktā paredzēto procedūru nolemj pieņemt vai nepieņemt attiecīgo piedāvājumu. 2. Pēc piedāvājumu izskatīšanas Komisija izvēlas visizdevīgāko piedāvājumu attiecībā uz katru partiju un, ja vairāki pretendenti piedāvā vienādu cenu, Komisija piešķir minēto daudzumu izlozes kārtā. 3. Komisija dara zināmus savus lēmumus, kas pieņemti saskaņā ar šo pantu, tikai tām dalībvalstīm un intervences iestādēm, kas glabā spirtu, par kuru ir pieņemti piedāvājumi. 4. Komisija vienkāršotā veidā publicē konkursa procedūras rezultātus Eiropas Kopienu Oficiālajā Vēstnesī. 94.c pants Piešķiršanas akts 1. Pēc lēmuma saņemšanas intervences iestāde pretendentiem nekavējoties dara zināmu lēmumu, kas pieņemts attiecībā uz viņu piedāvājumiem. 2. Divu nedēļu laikā pēc šā panta 1. punktā minētā paziņojuma saņemšanas intervences iestāde izsniedz katram veiksmīgajam pretendentam piešķiršanas aktu, kas apliecina, ka viņu piedāvājums ir pieņemts. 3. Katrs veiksmīgais pretendents divu nedēļu laikā pēc šā panta 1. punktā minētā paziņojuma saņemšanas iesniedz pierādījumu par to, ka attiecīgajai intervences iestādei tika iesniegta izpildes drošības nauda 30 euro apmērā par hektolitru 100 % spirta, nodrošinot to, ka visu minēto spirtu patiešām izmanto piedāvājumā norādītajiem mērķiem. 94.d pants Spirta izņemšana 1. Intervences iestāde, kas glabā spirtu, un veiksmīgais pretendents vienojas par spirta izņemšanas pagaidu grafiku. 2. Spirtu var izņemt pēc spirta glabātājas intervences iestādes izsniegtas izņemšanas atļaujas uzrādīšanas, kad ir samaksāts par attiecīgo daudzumu. Šo daudzumu nosaka ar precizitāti līdz hektolitram 100 % spirta. Katru izņemšanas atļauju attiecina uz vismaz 2 500 hektolitriem, izņemot pēdējo izņemšanu katrā dalībvalstī. Izņemšanas atļaujā norāda dienu, līdz kurai faktiski spirts jāizņem no attiecīgās intervences iestādes noliktavas. Izņemšanas termiņš nevar pārsniegt astoņas dienas no izņemšanas atļaujas izsniegšanas datuma. Tomēr, ja izņemšanas atļauja ir izsniegta daudzumam, kas pārsniedz 25 000 hektolitru, šis termiņš var pārsniegt astoņas, bet nevar būt ilgāks par piecpadsmit dienām. 3. Īpašumtiesības uz spirtu, uz ko attiecas izņemšanas atļauja, nodod atļaujā norādītajā datumā, kas nevar būt vēlāk par astoņām dienām no izņemšanas atļaujas izsniegšanas datuma, un attiecīgos daudzumus uzskata par izņemtiem šajā datumā. No šā brīža pircējs atbild par visām spirta zādzībām, zaudējumiem vai iznīcināšanu, kā arī par vēl neizņemtā spirta uzglabāšanas izmaksām. 4. Viss spirts jāizņem sešu mēnešu laikā pēc paziņojuma saņemšanas datuma. 5. Piešķirtais spirts pilnībā jāizmanto divu gadu laikā pēc pirmās izņemšanas datuma.”